摩爾多瓦

摩爾多瓦，官方名係摩爾多瓦共和國，舊蘇聯加盟共和國，喺1991年獨立。首都同最大嘅城市係基希涅夫。摩爾多瓦係東歐一個內陸國家，夾喺羅馬尼亞同烏克蘭之間，南、西邊係羅馬尼亞，北、東同南邊係烏克蘭。摩爾多瓦國內有主張獨立嘅聶斯特河沿岸地區，依個地區係響德涅斯特河沿岸，喺烏克蘭隔離。

摩爾多瓦依家好大份嘅領土都係摩達維亞大公國喺14世紀之後嘅所屬領土。至到1812年，鄂圖曼帝國將佢割讓咗畀俄羅斯帝國，令到摩達維亞成為俄羅斯帝國嘅附屬國，變成咗。喺1856年，南比薩拉比亞歸還返咗畀摩達維亞，三年之後同華拉茨亞統一，成為羅馬尼亞，但係俄羅斯喺1878年再次拎到成個區域嘅統治權。喺1917年嘅俄羅斯革命，比薩拉比亞暫時成為咗喺俄羅斯共和國入面嘅自治地區，即係摩爾達維亞民主共和國。喺1918年1月，佢哋喺議會投咗票之後，宣告獨立同埋併入羅馬尼亞。俄羅斯蘇維埃聯邦社會主義共和國唔妥呢個決定，所以喺東比薩拉比亞有摩爾多瓦人定居嘅區域成立咗摩爾達維亞蘇維埃社會主義自治共和國。

喺1940年，因為德蘇互不侵犯條約嘅緣故，羅馬尼亞被逼割讓比薩拉比亞同埋北布科維納，形成咗摩爾多瓦蘇維埃社會主義共和國，佢嘅領土包括比薩拉比亞嘅一大部份同埋摩爾達維亞蘇維埃社會主義自治共和國西邊嘅一部分。喺1991年8月27號，蘇聯解緊體，摩爾多瓦蘇維埃社會主義共和國宣告獨立並改名成摩爾多瓦。喺1994年，摩爾多瓦憲法正式被採用。摩爾多瓦響德涅斯特河東岸嘅條型區域事實上喺1990年開始已經畀聶斯特河沿岸嘅分離主義政府控制。

喺蘇聯解體之後，基於工業同農業嘅輸出量大跌，摩爾多瓦依家主要嘅經濟靠第三產業，佔比多過摩爾多瓦60%嘅國內生產總值。講人均生產總值嘅話，摩爾多瓦係歐洲最窮嘅國家，低過烏克蘭啲啲。摩爾多瓦嘅人類發展指數係喺歐洲入面最低嘅，得0.711，係全世界第107名。

摩爾多瓦係一個議會制共和國，總統係國家嘅元首、總理係政府元首。摩爾多瓦係聯合國、歐洲委員會、世界貿易組織、歐洲安全合作組織、古阿姆集團、獨立國家聯合體、黑海經濟合作組織同三重協會嘅成員國。